Palvelualuejohtajan mukaan väite siitä, että KYS:n teho-osastolla olisi vähemmän hoitajia potilasta kohden kuin Suomen muilla teho-osastoilla ei yksinkertaisesti pidä paikkaansa.

KYS:n teho-osaston hoitajien ja johdon välinen riita jatkuu.

Hoitajat eivät ole tyytyväisiä konsulttiyhtiön selvityksen tulokseen, jonka mukaan osastolle ei tarvitse palkata lisää työvoimaa.

Palvelualuejohtajan mukaan konsulttityö on hoitajien omia selvityksiä uskottavampi.

Otsikoihin nousseelle KYS:n teho-osastolle ei aiota palkata enempää hoitajia, mutta päivystykseen heitä selvityksen mukaan kaivataan. Kuvituskuva. IL-MOSTPHOTOS

Kuopion yliopistollisen sairaalan teho-osastoa koskevassa sairaanhoitajien ja palvelualueen johdon välisessä taistelussa on saavutettu uusi etappi: johdon konsulttiyhtiö Nordic Healthcare Groupilta (NHG) tilaaman selvityksen tulokset on julkistettu.

Konsulttien kanta on, että toisin kuin osaston hoitajat ovat vuoden alusta asti väittäneet, KYS:n teho-osastolle ei ole tarvetta palkata lisää hoitajia. NHG:n mukaan ruuhkahuippujen ongelmat voidaan ratkaista perustamalla pooli, jossa neljäsosa hoitajista liikkuisi yksiköiden välillä tarpeen mukaan.

Hoitajat vastaan konsultit

Hoitajat esittivät aiemmin oman selvityksensä, jonka mukaan KYS:in teho-osaston hoitajamitoitus olisi selvästi muun Suomen teho-osastoja alhaisempi.

Palvelualuejohtaja Markku Härmän mukaan konsulttiyhtiön selvityksessä tällaista ei havaittu. Hän pitää konsulttityötä hoitajien selvitystä luotettavampana metodinsa takia.

- Konsulttityö perustuu meidän omaan dataan työvuoroista ja potilasmääristä. Hoitajien selvitys perustui siihen, että he soittelivat Suomen muille teho-osastoille ja kyselivät paikka- ja hoitajamääriä. Ne eivät kuitenkaan ole vertailukelpoisia keskenään, hän sanoo.

Härmän mielestä konsulttiyhtiön selvitys todistaa sen, että hoitajien väite jatkuvasta hoitajapulasta ei pidä paikkaansa.

”Pahaa mieltä”

Härmä myöntää, etteivät KYS:n teho-osaston hoitajat ottaneet uutista konsulttiselvityksen tuloksista vastaan riemusta kiljuen.

- He ovat pahoillaan tästä, eivätkä haluaisi mennä näihin työvuorovaihdoksiin, Härmä kertoo.

Hänen mukaansa tyytymättömyyden takana on vuoden alussa toteutettu organisaatiouudistus, jossa teho-osaston vakituiset sijaistajat siirrettiin hoitotyön palvelukeskuksen alaisuuteen.

- Se aiheutti ulosmarssin ja pahaa mieltä, joka on jatkunut, Härmä sanoo.

Kesällä tuo ”paha mieli” sai paljon palstatilaa, kun hoitajat kertoivat uupumuksestaan näyttävästi julkisuudessa, kieltäytyivät ylitöistä ja masinoivat valitusryöpyn Itä-Suomen aluehallintovirastoon.

Härmän mukaan eripura etenee nyt sopua kohti.

- Vähän parempi meininki ollut tänään. Tilanne on tasoittumassa.

Sairaanhoitaja Vaskelainen väittää Ylen haastattelussa, että moni teho-osaston hoitaja on irtisanoutunut ylikuormittavan työtilanteen takia. Härmän mukaan tämä ei pidä paikkaansa.

- Nuoret ihmiset vaihtavat työpaikkaa koko ajan. KYS:n teho-osastolla on yhteensä 120 hoitajaa, ja 17 uutta on pitänyt palkata lähteneiden tilalle tänä vuonna, hän kertoo.

Muutosta luvassa

Ihan vanhaan malliin KYS:n teho-osasto ei voi jatkaa, vahvistaa Härmä. Muutosta on vaatinut myös Itä-Suomen aluehallintovirasto, joka tarkasti kohutun osaston tilanteen tänä syksynä.

Konsulttiselvityksessä havaittiin hoitajapulaa viidessä prosentissa vuoroista. Härmä uskoo, että se saadaan paikattua ehdotetun poolin perustamisella ilman lisärekrytointien tarvetta.

Poolimalli on Pohjois-Savon sairaanhoitopiirin mieleen, koska se tulee huomattavasti uuden työvoiman palkkaamista halvemmaksi. Vertailumallin, eli 39 uuden hoitajan palkkaaminen, maksaisi sairaanhoitopiirille 2,5 miljoonaa euroa vuosittain.

Konsulttiyhtiön selvitys maksoi Härmän mukaan noin 35 000 euroa.

Vaikka otsikoissa ollut KYS:n teho-osasto näyttää jäävän ilman lisätyövoimaa, saman sairaalan päivystys- ja akuuttiosastoilla konsultit havaitsivat selvän työntekijävajeen. Näille osastoille suunnitellaan Härmän mukaan kuuden uuden hoitajan palkkaamista.